ELY-keskusten ja TE-toimistojen

kehittämis- ja hallintokeskus (KEHA-keskus)

Seulontaesityksenne 15.1.2024 (KEHA/64062/2023) Kansallisarkistolle

# **Työvoimaviranomaisten työvoimapalvelutehtävien asiakirjojen pysyvä säilytys**

Arkistolaissa (831/1994) pysyvästi säilytettävillä asiakirjoilla tarkoitetaan lailla tai lain nojalla arkistoitavia asiakirjoja ja tietoaineistoja, jotka niiden säilytysajan päättymisen jälkeen arkistoidaan.

KEHA-keskus on viitekohdassa mainitulla seulontaesityksellään pyytänyt Kansallisarkistolta päätöksen työvoimaviranomaisten julkisissa työvoimapalvelutehtävissä muodostuvien asiakirjojen ja tietoaineistojen pysyvästä säilyttämisestä.

Työvoimaviranomaisia ovat:

* TE-toimistot 31.12.2024 saakka
* kunnat ja kuntayhtymät 1.1.2025 alkaen.

Lisäksi päätös koskee KEHA-keskusta sen hoitamien työvoimapalveluihin liittyvien tehtävien osalta.

## **Kansallisarkiston aiemmat seulontapäätökset**

Kansallisarkisto ja sen edeltäjäorganisaatiot ovat aiemmin antaneet seuraavat tämän päätöksen kannalta merkitykselliset seulontapäätökset:

* Työvoimatoimistojen asiakirjojen pysyvä säilytys 11.5.1999 (KA S 3/99)
* Työvoimatoimistojen pysyvästi säilytettävät asiakirjat 1.3.2004 (KA 8/43/2004)
* Työhallinnon asiakaspalvelun tietojärjestelmään (URA) sisältyvien pysyvästi säilytettävien tietojen siirtäminen arkistolaitokseen sähköisessä muodossa 22.3.2005 (KA 8/43/2004). Päätöksessä määrättiin ottamaan tietojärjestelmään sisältyvistä henkilöasiakasta koskevista tiedoista pysyvään säilytykseen sähköisessä muodossa syntymäpäiväotos kunkin kuukauden 8., 18. ja 28. päivänä syntyneistä. Päätöksessä velvoitettiin vuosittain siirtämään Kansallisarkistoon syntymäpäiväotokseen kuuluvien henkilöiden tiedot, joiden asiakkuuden päättymisestä on siirtoa edeltävän vuoden loppuun mennessä kulunut vähintään viisi vuotta. Vastaavat tiedot velvoitettiin säilyttämään myös URA-tietojärjestelmässä.
* Arkistolaitoksen päätös 20.5.2010 (AL/8307/07.01.01.03.01/2009) Työ- ja elinkeinotoimistojen tiedonhallintasuunnitelmassa (AMS) mainittujen asiakirjojen pysyvästä säilyttämisestä
* Arkistolaitoksen päätös 29.6.2016 (AL/11007/07.01.01.03.02/2015) Elinkeino-, liikenne- ja ympäristökeskusten (ELY-keskukset) ja TE-toimistojen USPA-asiankäsittelyjärjestelmään sisältyvien asiakirjatietojen pysyvästä säilytyksestä ja säilytysmuodosta
* Arkistolaitoksen päätös 15.5.2017 (AL/24539/07.01.01.03.02/2016) URA-tietojärjestelmän tietojen pysyvä säilytys /TE-palvelujen asiakirjatietojen pysyvä säilytys

**Kansallisarkiston päätös**

Kansallisarkisto määrää arkistolain (831/1994) 8 §:n nojalla työvoimaviranomaisten työvoimapalvelutehtävien asiakirjat **pysyvään säilytykseen** seuraavasti:

* Henkilöasiakastietovaranto (H-ATV)
* Organisaatiotietovaranto (OTV)
* Koulutusten ja valmennusten tietovaranto (KUHA)
* Koodistojen tietovaranto

Päätöstä sovelletaan 1.1.2025 alkaen tai siitä lähtien kun asiakirjoja on alkanut kertyä mainittuihin tietovarantoihin.

TE-toimistojen käsittelemät tehtäväluokkaan 13.04.02 Työllisyyspoliittinen avustus sisältyvät asiakirjat säilytetään pysyvästi vuoden 2024 loppuun saakka.

Seuraavat työvoimapalvelutehtävien asiakirjat säilytetään määräajan siitä lähtien kun niitä on alkanut kertymään (A-TMT ja YA-TE tietojärjestelmissä ylläpidetyt tietovarannot):

* Tukien ja avustusten tietovaranto
* Työelämätiedon tietovaranto
* Työmarkkinatorin käyttäjän tietojen tietovaranto
* Työmahdollisuuksien tietovaranto
* Employment Support Services
* Esittelyiden, tarjousten ja tiedotteiden tietovaranto (ETT)
* Työllisyyspalvelu -varanto
* Töiden hallinnan tietovaranto
* Lokienhallinnan tietovaranto

Työvoimapalveluiden tehtäväluokituksen tehtävien 08 TE-palvelut ja 13 KEHAn maksamat korvaukset ja avustukset, työvoimaviranomaisten tai KEHA-keskuksen asianhallinnassa käsiteltävät asiakirjat ovat määräajan säilytettäviä 1.1.2021 alkaen. Tehtävissä kertyvät asiankäsittelyn rekisteröintitiedot ovat pysyvästi säilytettäviä. Päätös koskee myös seuraavia tehtäväluokkia, joille ei ole tehty aiempaa arvonmääritystä. Näitä tehtäviä päätös koskee siitä alkaen, kun asiakirjoja on alkanut kertymään:

* 08.03.03 Ulkomaalaisten luonnontuotekeruualan erikoistumistehtävä (POPTET)
* 08.00.02 Palkkatuet -tehtävälle sisällytetty työllistämispalkkiokokeilu
* 13.03.00 Kannustinmalli Ohjaamoiden monialaisuuden vahvistamiseksi
* 13.04.04 Rekrytointitukikokeiluun hakeminen (KASELY/KASTET)
* 13.04.05 Muutosturvakoulutus 55 vuotta täyttäneille
* 13.04.06 55 vuotta täyttäneiden työllistämistuen hakeminen

Myös tehtävän 08.02.07 Psykologipalvelut asiakirjat ovat määräajan säilytettäviä 1.1.2025 alkaen.

Työvoimaviranomaisina toimivien kuntien on päätöstä soveltaessaan huomattava, että kunnan käyttämä tehtäväluokitus voi erota KEHA-keskuksen käyttämästä työvoimapalveluiden tehtäväluokituksesta.

Kansallisarkistoon siirrettävien asiakirjojen metatiedot määritellään yksityiskohtaisemmin siirron yhteydessä.

**Määräys säilytysmuodosta**

Pysyvään säilytykseen määrätyt asiakirjat on arkistoitava yksinomaan digitaalisessa muodossa Kansallisarkiston 22.12.2021 antaman määräyksen arkistoitavien asiakirjojen muodosta (KA/15906/07.01.01.00/2021) mukaisesti. Tarkempi ohjeistus digitaalisen tietoaineiston siirroista, siirto- ja säilytyskelpoisista muodoista ja sähköisestä säilyttämisestä on Kansallisarkiston verkkosivuilla (www.kansallisarkisto.fi).

## **Päätöksen perustelut**

Esityksessä mainittujen asiakirjojen pysyvää säilytysarvoa arvioitaessa niitä on verrattu julkishallinnon asiakirjatietojen seulontapoliittisiin tavoitteisiin ja kriteereihin, jotka on vahvistettu Kansallisarkiston arvonmääritys- ja seulontapolitiikassa (KA/12247/07.01.01.03.00/2019) ja strategiassa 2025.

Asiakirjatietojen arvonmäärityksessä on otettu huomioon tehtävän yhteiskunnallinen merkittävyys, toimintaympäristö, tietojen ainutlaatuisuus ja vastaiset käyttömahdollisuudet sekä asiakirjatietojen informaatioarvo eli merkitys yhteiskuntaa, yhteiskunnallisia prosesseja ja ilmiöitä dokumentoivina aineistoina.

Julkisia työvoimapalveluita tuottavien työvoimaviranomaisten asiakirjatietojen arkistoinnin ensisijaisena perusteena on kriteeri 1 Tehtävän merkittävyys sekä kriteeri 2 Toimintaympäristö. Työllisyyden hoito on merkittävä yhteiskunnallinen tehtävä. Merkittävyys ilmenee poliittisessa keskustelussa, jossa korostuu työllisyyden yhteys valtion talouteen sekä toisaalta kansalaisten talouteen ja hyvinvointiin. Oikeus sosiaaliturvaan sekä oikeus työhön ja elinkeinovapaus ovat perustuslain turvaamia perusoikeuksia ja työvoimaviranomaisten tuottamat tietovarannot sisältävät tietoja näiden perusoikeuksien toteutumisesta. Tietovarantojen kokonaisuus kokoaa yhteen kaikkien työvoimapalvelujen piirissä olevien kansalaisten sekä palveluja hyödyntävien organisaatioiden tiedot. Tietovarantojen informaatioarvo on merkittävä, sillä ne muodostavat kattavan ja ainutlaatuisen kokonaisuuden (kriteerit 4 Tietosisältö ja 5 Käyttötarpeet). Digitaalinen rakenteisessa muodossa oleva tieto ja keskitetty tietovaranto on hyvin hyödynnettävissä erilaisiin tutkimustarpeisiin, joita voidaan tunnistaa olevan ainakin historia- ja yhteiskuntatieteissä.

Julkisia työvoimapalveluita tuottavien työvoimaviranomaisten asiakirjoihin ja tietoihin sisältyy tietoja yksityisistä henkilöistä ja yrityksistä sekä julkishallinnon toimijoista. Kansallisarkisto on työvoimapalveluiden asiakirjatietojen arvonmäärityksessä arvioinut henkilötietojen suojaa ja henkilötietojen minimoinnin vaatimusta sekä kyseisten henkilötietojen arkistollista arvoa siten, että tutkimuksen ja muun käytön tarpeet edellyttävät päätöksessä mainittujen henkilötietojen pysyvää säilyttämistä. Minimointia on toteutettu siten, että osa tiedoista on määrätty määräajan säilytettäväksi. Kansallisarkiston käyttämissä arvonmäärityksen ja seulonnan tavoitteissa, menetelmissä ja kriteereissä on huomioitu tiedon kulttuuriperintöarvo, henkilötietojen merkitys tutkimuksessa ja muussa käytössä sekä henkilötietojen suoja. Tietosuoja-asetus ja tietosuojalaki mahdollistavat tietojen säilyttämisen yleisen edun mukaisessa arkistointitarkoituksessa.

Julkisia työvoimapalveluita tuottavien työvoimaviranomaisten on varmistettava asiakirjojen ja niihin sisältyvien tietojen käytettävyys ja säilyminen, julkisuusperiaatteen toteutuminen sekä yksityisten ja yhteisöjen oikeusturvaan liittyvien asiakirjojen saatavuus siten kuin arkistolaki (831/1994) edellyttää. Asiakirjoja ja niihin sisältyviä tietoja on säilytettävä siten, että ne ovat turvassa tuhoutumiselta, vahingoittumiselta ja asiattomalta käytöltä.

**Sovelletut oikeusohjeet**

Arkistolaki (831/1994) 1, 7, 8 §

Laki sähköisestä asioinnista viranomaistoiminnassa (13/2003) 21 §

EU:n yleinen tietosuoja-asetus (2016/679) artiklat 5, 7, 9 ja 89

Tietosuojalaki (1050/2018) 4, 6 §

Pääjohtaja Päivi Happonen

Yksikön päällikkö Olli Savo

Lisätietoja päätöksestä antaa Kansallisarkisto, 029 533 7400, **kirjaamo@kansallisarkisto.fi**

LIITTEET Valitusosoitus

 Perustelumuistio

TIEDOKSI Kunnat